section_heading: Povijest
paragraph_text: Prva armija formirana je 2. kolovoza 1914. sa sjedištem stožera u Stettinu. Njezinim prvim zapovjednikom postao je general pukovnik Alexander von Kluck kojemu je načelnik stožera bio general bojnik Hermann von Kuhl. Na početku rata sastojala se od šest korpusa i to II., III., IV., IX., III. pričuvnog i IV. pričuvnog korpusa. Prva armija se nalazila na krajnjem desnom krilu njemačkog rasporeda, te je prema Schlieffenovom planu trebala preko Belgije prodrijeti u Francusku, te okružiti i zauzeti Pariz. Prva armija je brzo potisnula belgijsku vojsku koju je prisilila da se povuče u Antwerpen, te je 20. kolovoza 1914. zauzela Bruxelles. Nakon toga 1. armija je u Bitci kod Monsa (23. kolovoza 1914.) i Bitci kod La Cateaua (26. kolovoza 1914.) uspjela potisnuti Britanske ekspedicijske snage koje su pristigle na Zapadno bojište. Prva armija je došla do dvadesetak kilometara kod Pariza, ali je zbog praznine koja se javila između nje i susjedne 2. armije bila prisiljena umjesto okružiti Pariz skrenuti istočno od njega. Saveznici su primijetili prazninu između njemačkih armija te su francuska 5. armija i Britanske ekspedicijske snage napale njemačku 1. i 2. armiju koje su u Prvoj bitci na Marni (5. – 12. rujna 1914.) porazile i prisilile na povlačenje. Nakon povlačenja saveznici su napali 1. armiju kada je ona zauzela položaje na rijeci Aisnei, ali su njihovi napadi u Prvoj bitci na Aisnei (13. – 28. rujna 1914.) odbijeni, nakon čega je došlo do razdoblja rovovskog ratovanja. Stožer 1. armije premješten je 30. rujna 1914. u Folembray. Zapovjednik 1. armije Alexander von Kluck 27. ožujka 1915. teže je ranjen od šrapnela kojeg je dobio u nogu prilikom inspekcije vojske na bojištu, te ga je mjestu zapovjednika zamijenio general pješaštva Max von Fabeck. Prva armija je 17. rujna 1915. rasformirana te su njezine snage raspoređene na dvije susjedne armije. Stožer 1. armije premješten je na Istočno bojište gdje je postao stožerom novoformirane 12. armije.